**Golden Gate** on salmi, joka yhdistää San Franciscon lahden Tyyneenmereen Yhdysvalloissa Kalifornian osavaltiossa. Salmen pohjoisrannalla sijaitsee Marinin niemimaa ja etelärannalla San Franciscon niemimaa ja San Franciscon suurkaupunki. Salmi on noin 5 kilometriä pitkä, 2–5 kilometriä leveä ja keskimäärin 90 metriä syvä; syvimmillään se ulottuu 115 metrin syvyyteen Golden Gate Bridgen alapuolella. Se syntyi viime jääkaudella, kun Sacramento- ja San Joaquin -jokien vedet kuluttivat kallioperään uoman matkallaan Tyyneenmereen.

Golden Gate sumussa kuvattuna Twin Peaksin kukkuloilta San Franciscossa.
Golden Gatessa esiintyy voimakkaita vuorovesivirtauksia, joiden nopeus voi olla 4,5–7,5 solmua. Virtaukset ovat kasanneet salmen pohjaan sillan molemmin puolin hiekkavalleja, joiden korkeus on enimmillään jopa 10 metriä. Salmella on usein myös tiheitä sumuja, joita syntyy, kun Tyyneltämereltä virtaa rannikolle kosteaa, lämmintä ilmaa kylmän Kalifornianvirran yli ja kosteus tiivistyy painuessaan lähelle maan- tai vedenpintaa. Golden Gate Bridgeen on asennettu kaksi sumusireeniä, jotta laivat pystyvät kulkemaan salmen läpi turvallisesti myös sumussa.

Varhaiset 1500-luvun tutkimusmatkailijat, kuten João Rodrigues Cabrilho ja Francis Drake, eivät jostain syystä havainneet Golden Gatea purjehtiessaan Kalifornian rannikolla, mahdollisesti koska se oli sumun kätkössä. Salmen löysi vasta vuonna 1769 José Francisco Ortegan johtama tutkimusretkikunta, joka eteni maitse nykyisen San Franciscon alueelle ja pysähtyi salmen rannalle. Ensimmäisenä eurooppalaisena laivana salmen läpi purjehti 5. elokuuta 1775 Juan Manuel de Ayalan komentama *San Carlos*, joka ankkuroi pieneen poukamaan lähelle Angel Islandia.

Salmi tunnettiin 1840-luvulle saakka nimellä *Boca del Puerto de San Francisco* (’San Franciscon sataman suu’). Kapteeni John C. Frémont katsahti salmea 1. heinäkuuta 1846, kaksi vuotta ennen Kalifornian kultaryntäystä, ja totesi sen olevan ’kultainen portti, jonka kautta voisi käydä kauppaa itämaiden kanssa’. Hän kirjoitti muistelmissaan:

> »Tälle Portille annoin nimeksi "Chrysopylae" eli "Kultainen portti" samasta syystä kuin Byzantionin sataman nimi oli Chrysoceras eli Kultainen sarvi.» 
> 
> 

Joseph B. Straussin suunnittelema Golden Gate Bridge rakennettiin salmen yli vuosina 1933–1937 suuren laman aikana. Punaoranssia, art deco -tyylistä siltaa käyttää vuosittain noin 40 miljoonaa ajoneuvoa, ja siitä on muodostunut San Franciscon kaupungin symboli.

Lähteet
-------

1. 1 2 3  Golden Gate *Encyclopedia Britannica*. Viitattu 2.10.2022. (englanniksi)
2. 1 2 3 4 5  What's In a Name - The Golden Gate? Golden Gate Bridge, Highway and Transportation District. Viitattu 2.10.2022. (englanniksi)
3. 1 2  Under the Golden Gate Bridge - Views of the Sea Floor Near the Entrance to San Francisco Bay, California (pdf) Department of the Interior. Viitattu 2.10.2022. (englanniksi)
4. ↑  Foghorns Golden Gate Bridge, Highway and Transportation District. Viitattu 2.10.2022. (englanniksi)
5. 1 2  History & Research: Bridge Construction Golden Gate Bridge, Highway and Transportation District. Viitattu 2.10.2022. (englanniksi)
6. ↑  History & Research: Bridge Features Golden Gate Bridge, Highway and Transportation District. Viitattu 2.10.2022. (englanniksi)
7. ↑  Owen, Danielle E.: 10 Things You Probably Didn’t Know About San Francisco’s Golden Gate Bridge *Skyscanner*.  27.1.2020. Viitattu 2.10.2022. (englanniksi)

Aiheesta muualla
----------------

* Kuvia tai muita tiedostoja aiheesta **Golden Gate (salmi)** Wikimedia Commonsissa